《夜起》
明代·方起龙

梦醒不复寐，披衣中夜起。辘轳寂未声，寒窗照破纸。

乾坤只一皓，圆魄无纤滓。人游于光中，顾影一粟耳。

我魂为之濯，焉用冰壶水。人天气交澄，不能言所以。

兰焰未残烟，冷香生露蕊。满耳砌蛬音，断续不肯已。

小童忽呓言，梦中作悲喜。

作者简介：方起龙，字海吟。惠来人。明末诸生。事见清陈珏《古瀛诗苑》卷一、清雍正《惠来县志》卷三。